15-jarige deur krokodil gebyt in SwartruggensDie krokodil het Hes-Marie aan die linker-onderbeen gegryp (Foto: Verskaf) ’n Vyftienjarige meisie word tans in ’n hospitaal in Rustenburg behandel nadat ’n krokodil haar Woensdagmiddag in Swartruggens in Noordwes aangeval en gebyt het. Hes-Marie van Loggerenberg het omstreeks 16:00 saam met haar vriende by die swemgat in die Elandsrivier, wat digby hul huis verbyloop, gaan swem. Volgens Hes-Marie se ouma, Susan van Loggerenberg, het haar kleinkind op ’n klip by die rivier gesit, toe sy skielik iets in die water sien. “Die krokodil het skielik Hes-Marie se linker‑onderbeen gegryp en haar in die water probeer intrek. Sy het gespartel om los te kom.” Nelson Harmse, ’n werker van Hes-Marie se ouma en oupa, het gesien wat gebeur en na die rivier toe gehardloop. “Toe Harmse by die rivier aankom, was die krokodil reeds besig om Hes-Marie in die rivier in te trek,” vertel Susan. “Hy het vir Hes-Marie gesê om die krokodil te skop, toe skop sy die krokodil. Die krokodil maak toe sy bek oop en Hes-Marie gryp toe na die stok wat die werker vir haar uitgehou het,” vertel Susan. Die krokodil het glo ’n tweede keer in die rigting van Hes-Marie gehap, maar Harmse het daarin geslaag om haar betyds uit die rivier uit te trek. Susan vertel hulle is baie dankbaar vir die betrokke persone wat hul kleinkind se lewe gered het. Hes-Marie is na ’n hospitaal geneem waar hulle haar wonde behandel het. Volgens Susan het die krokodil het haar hele linkerkuit verskeur. Sy gaan moontlik ’n veloorplanting moet kry. Volgens Susan is dit baie vreemd om krokodille in dié gedeelte van die rivier aan te tref.